
 
   [image: Under kan skje]
 


MAGDALENAS DØTRE

 

 1. Et nytt liv

 2. Blind kjærlighet

 3. Avsløring

 4. Vanskelige valg

 5. Et begynnende håp

 6. I motvind

 7. Kjærligheten prøves

 8. Aldri gi opp

 9. Roligere farvann

10. Holde fast i håpet

11. I gode og vonde dager

12. Under kan skje

 

Dette er siste bok i serien.


 

Under kan skje

BENTE BRATLUND

[image: Bladkompaniet]


Copyright © Vigmostad & Bjørke AS, 2025

All rights reserved

 

Omslagsillustrasjon og -design: Eline Myklebust Madsen

 

ISBN: 978-82-334-3827-2

 

Grafisk produksjon: John Grieg, Bergen

Elektronisk utgave (første versjon) 2025

Elektronisk tilrettelegging: Type-it AS, Trondheim

 

Det må ikke kopieres fra denne boken i strid med åndsverkloven eller avtaler om kopiering som er inngått med Kopinor. Kopiering i strid med norsk lov eller avtale kan medføre erstatningsansvar og inndragning, og kan straffes med bøter eller fengsel.

 

Vigmostad & Bjørke AS er Miljøfyrtårn-sertifisert.

[image: Miljøfyrtårn]


Personene i Magdalenas døtre:

Solveig – har flyttet til Bergen for å arbeide i Paulines kjolebutikk

Gudrun – er lærerinne på barneskolen i Askøy

Eline – går på sykepleien i Bergen

Pauline – venninne av jentenes mor Magdalena og mor til Carl

Wilhelm – har begynt å studere

Sander – Solveigs far og Magdalenas mann

Magdalena – jentenes mor og gift med Sander

Magnhild – syerske i kjolebutikken og mor til Knut Håkon

Peder – Sanders nevø, arbeider og bor sammen med Sander og familien hans

Åsmund – skolekamerat av Solveig

Asbjørn – onkelen til Jens og mannen Gudrun er glad i

Søren – en sjarmerende danske som ikke snakker helt sant

Rolf Magne – Elines venn


Slik sluttet forrige bok:

Da hun har kommet inn i salen, stopper hun og ser seg om. Rommet er nesten helt tåkelagt fordi så mange røyker i samme rom. Men så får hun øye på tanten som står sammen med Magdalena og prater med en av Paulines venninner.

Eline går fort bort til dem. Hun griper tanten i armen og trekker henne litt til side. – Det er nokon som vil snakka med deg her ute.

Anna ser forskrekket ut. – Kven er det då, og kva er det dei vil meg?

Eline trekker på skuldrene. – Eg veit ikkje, men dei bad meg om å henta deg. Hun kan ikke vise uroen hun kjenner, for det trenger jo ikke være noe farlig.

Anna går straks mot døren, og Magdalena som har oppfattet hva det gjelder, følger etter. Eline danner baktroppen.

De to politimennene står fremdeles der hun forlot dem.

– De ville snakka med meg? spør Anna oppskjørtet. – Kva gjeld det?

De ser på henne. – Er du Anna Hammersland?

Hun nikker.

– Og du er gift med Sverre Hammersland?

Anna nikker igjen, men nå er hun blitt blek og griper Magdalena i armen. – Kva har skjedd? spør hun skjelvende.

De ser på henne, nøler et sekund, men så sier den eldste: – Sverre Hammersland har rømt fra institusjonen han er på. Det ble oppdaga nå i kveld. Vi vet ikke hvor han er.

En strupelyd kommer fra Anna. Hun svaier, men Magdalena holder fast om henne.

Anna stirrer på de to mennene. – Har han rømt? hvisker hun og hiver etter pusten. Hun er blitt hvit i ansiktet, men så flommer røde flekker opp i kinnene. – Er han ikkje ein plass der dei skulle passa på han? Korleis kunne det skje? Stemmen brister da hun snur seg tilbake mot Magdalena. – Han har rømt …

Eline vet ikke hva hun skal si eller gjøre. Hun ser at Anna svaier og tar tak for å støtte seg til veggen.

Anna snur seg mot Magdalena. Det er noe panisk i blikket hennes. – Kva er det Sverre har funne på no? Så stiger stemmen hennes. – Herregud, kor har han gjort av seg?

Magdalena ser på de to politimennene. Hun tar tak i Annas arm. Det de nettopp har fortalt, at Sverre har rømt fra institusjonen, har tydelig rysta henne også. – Kva blir gjort for å finna han? spør hun.

Den eldste  politimannen ser alvorlig på dem.

– Vi har folk ute for å lete. Han kan selvsagt ha kommet seg på bussen til Os, så vi har kontaktet lensmannskontoret der slik at de kan være på utkikk etter ham. De vil følge med på bussene som kommer fra Bergen. Ellers har vi mannskap som søker her i området. Han trekker pusten litt. – Vi har hatt kontakt med dine foreldre … Han ser på Anna. – Det var de som fortalte at du var her. De skal se etter ham om han skulle dukke opp der hjemme, og jeg har lovet å si at de tar seg av dine sønner. Igjen er det en pause. – Det er dyktige folk som er ute og leter her i Bergen. Noen sjekker på bryggen og ved kaiene og steder det kan tenkes at han kan prøve å stikke seg bort. Vi håper å finne ham ganske fort.

Anna har tydelig stivna til. Hun ser mot Magdalena igjen. – Kan han ha prøvd igjen? spør hun, og stemmen er steget til hysteri.

Eline svelger. Hun vet hva Anna tenker på. Onkelen prøvde å ta livet av seg før han ble innlagt, men greide det ikke. Kan han ha prøvd igjen?

– Hysj, Anna, vi må ikkje tenkja det verste, sier Magdalena.

Politimennene er tydelig klare til å gå nå. – Vi gir beskjed så fort vi vet noe mer, sier han som har ført ordet til nå.

De snur for å gå, men Anna tar et skritt mot dem og griper den eldste i armen.

– Korleis kom han seg ut? Skulle dei ikkje sjå til han og passa på han der han var? Fortvilelsen hennes er tydelig nå.

Politimannen trekker seg fri fra hånden hennes. – Vi har aldri noen garanti for noe. Han må ha funnet et smutthull.

Eline har stått taus bak dem hele tiden. Nå går hun bort til Magdalena og Anna, og griper Annas hånd. – Så ilt dette er. Dette skulle du vore spart for, sier hun.

Anna prøver tydelig å ta seg sammen. – Kan han ha visst at Pauline gifter seg i dag, slik at han kan finna på å koma hit? sier hun lavt.

Magdalena rister på hodet. – Han ville aldri oppsøke ein plass der det er så mange menneske, når han er på flukt. Og han veit då ikkje at du er her.

Anna nikker, så retter hun seg opp og er den lærerinnen som Eline husker fra skolen. – Vi seier ingenting til Pauline. Sverre skal ikkje få øydeleggja bryllupet hennar, sier hun bestemt, og det er kommet noe skarpt i stemmen hennes. – Vi held dette mellom oss til festen er over.

Magdalena nøler, men så nikker hun. – Men vi får gå inn før vi blir etterlyst. Så kommer hun på at det nå er en som faktisk er etterlyst, og tar seg litt beskjemmet i det.

Eline ser etter Anna som går tilbake til salen sammen med moren. Hun ser den rette ryggen og undres over hvor sterk tanten er. Alle andre ville ha knekt sammen. Men Anna har vært igjennom så mye nå. Livet har ikke vært lett for henne.

Hun blir stående i gangen litt til og ser for seg onkelen: lut, sliten og tungsindig. Hva slags liv har han hatt på institusjonen? Har det i det hele tatt vært noe liv? På et eller annet vis har han greid å komme seg ut. Men hva har han så tenkt å gjøre? Kommer han til å prøve å gjøre slutt på livet enda en gang? Et kaldgufs går gjennom henne. Hennes egne sorger føles plutselig ikke like store.

Hun kommer til å ha et liv fremover – også uten Laura. Det går an å leve uten kjærligheten og uten den man elsker. Det er verre når alt blir mørkt inni en og man ikke klarer å se lys eller en fremtid.

Døren inn til salen går opp igjen, og hun hører musikk og latter. Hun får vel gå inn igjen. Men hun må også late som ingenting og unngå å nevne hva som har skjedd.

Idet hun skal gå inn, kommer Solveig ut. Hun er rød i ansiktet og ser forkavet ut.

– Har du dansa? spør Eline.

Det virker som om Solveig biter tennene sammen, og hun svarer ikke på spørsmålet. – Nå er det bare nattmaten igjen, og så er alt dette over, sier hun i stedet og høres sint ut.

– Hallo, kva går det av deg? spør Eline.

Solveig tar seg sammen og rister på hodet. – Det er bare en som irriterer meg. Så setter hun kursen mot toalettet.

Eline må skjule et smil der hun ser etter søsteren. Hun har ikke noe problem med å skjønne hvem Solveig flykter fra. Det er ingen tvil om at søsteren har fått denne Jacob som tar seg av Paulines mor, i vrangstrupen. Men hva det er ved ham som irriterer henne slik, er vanskelig å forstå, for han er både høflig og oppmerksom og virker til å være en flott mann. Men Solveig har vel sine grunner.

Eline går inn idet orkesteret tar pause og nattmaten skal serveres. Hun ser mot Anna og Magdalena som står og prater med noen av Paulines slektninger. Deretter lar hun blikket gli til faren og Johan, som sitter på samme sted som da hun gikk fra dem. Hun går bort til dem og setter seg ned, men greier ikke å slippe tanken på onkelen som er på flukt et eller annet sted der ute. Hun brenner etter å fortelle det til faren, men klarer å være lojal mot Anna og vente.

Plutselig slår det henne at de burde ha vært med og lett etter ham. Hva om onkelen har gått til Paulines hus? Har noen lett der? Det er like før hun reiser seg og går for å sjekke, men hun klarer å stagge seg. Uansett er det bare et par timer til, og så vil alle gå hver til sitt.

Vissheten om den tomme gangen hun skal hjem til, får henne til å tenke på Laura igjen. Laura som er på sykehuset, og som har bedt henne gå og ikke komme tilbake. Smerten skyter gjennom henne.

Faren har sagt noe, og hun bøyer seg mot ham for å høre bedre. Hun er her nå, og hun må huske at det tross alt finnes verre ting enn kjærlighetssorg.

Solveig kjenner irritasjonen koke i henne. Hvorfor må Jacob gå rundt og sjarmere alle? Nå har han fått smiska seg inn med moren hennes. Hun kan se morens begeistring. Og Gudruns. Burde ikke Gudrun ha nok med den kjæresten hun har på Askøy? Skal hun virkelig stå her og le og smile av alt den fyren sier? Og de to gamle? De som til vanlig er noen furier, henger nå rundt ham og er så blide at det er til å spy av. Er det virkelig bare hun som ser bak den sjarmerende fasaden? Er det ingen av de andre som er litt skeptiske til en som tilsynelatende er så perfekt? For det finnes ingen som er så fantastisk som han gir uttrykk for å være. Det vet hun.

Hun vet at hun ikke bør bry seg med ham, men det er så forbaska vemmelig å se og følge med på måten han er på. To ganger har han nærmest tvunget henne til å danse med ham, og det gjorde henne urolig. Hun hadde lyst til   å si nei og holde seg langt borte fra ham, men ville ikke lage noen skandale med å vise hvor mye hun misliker ham. Hun kan vedde på at det at han holder henne så nær når de danser, kun er for å plage henne. Nei, fremover skal hun holde seg på lang avstand! Problemet er bare at det er umulig å ikke se ham. Han er liksom overalt.

Gudrun kommer bort til henne med en skål i hånden. – Skal du ikkje ha deg litt betasuppe, du også?

Solveig ser mot bordet der den store gryta står med alle skålene ved siden av, sånn at de kan forsyne seg selv. Hun får vel ta litt, selv om hun ikke er sulten. Det har vært masse mat denne kvelden, og hun har ikke noe særlig matlyst. Hun nikker til søsteren. – Jo, jeg får ta meg litt, jeg også.

Det har vært en liten kø ved suppegryta en stund, men nå har de fleste forsynt seg.

Solveig øser bare litt i en skål så det dekker bunnen. Det får holde. Idet hun skal gå tilbake, står han der ved siden av henne. Jacob. Ååååå, som det krøller seg i henne.

Hun unngår å møte blikket hans og er på vei til bordet der Eline sitter sammen med faren og Johan, da hun hører den plagsomt varme stemmen hans i øret.

– Flykter du fra meg, Solveig?


bladkompaniet_nylogo.jpg
& Bladkompaniet





cover.jpg
BENTE BRATLUND

(egatonas

Under kan skje

A i
5";. Bladkompaniet








miljofyrtaarn.jpg





